SK Úradný vestník Európskej únie C 152/24

Žaloba podaná 9. marca 2011 — Consorzio vino Chianti Classico/ÚHVT — Fédération française de rugby (Emblém s kresbou kohúta)

(Vec T-143/11)

2011/C 152/44

Jazyk, v ktorom bola podaná žaloba: angličtina

Účastníci konania

Žalobca: Consorzio vino Chianti Classico (Radda in Chianti, Taliansko) (v zastúpení: S. Corona a G. Ciccone, lawyers)

Žalovaný: Úrad pre harmonizáciu vnútorného trhu (ochranné známky a vzory)

Ďalší účastník konania pred odvolacím senátom: Fédération française de rugby (Paríž, Francúzsko)

Návrhy

Žalobca navrhuje, aby Všeobecný súd:

— zrušil rozhodnutie štvrtého odvolacieho senátu Úradu pre harmonizáciu vnútorného trhu (ochranné známky a vzory) z 10. januára 2011 vo veci R 43/2010-4 a zabránil tomu, aby bola po dni podania námietky zapísaná ochranná známka Spoločenstva prihlásená pod číslom 5713888,

— subsidiárne zmenil vyššie uvedené rozhodnutie a zabránil tomu, aby bolo napadnuté označenie zapísané pre vína zaradené v triede 33, a

— zaviazal ďalšieho účastníka konania pred odvolacím senátom, aby znášal svoje vlastné trovy konania a nahradil trovy konania vynaložené žalobcom, a to vrátane trov konania pred námietkovým oddelením a odvolacím senátom.

Dôvody a hlavné tvrdenia

Prihlasovateľ ochrannej známky Spoločenstva: ďalší účastník konania pred odvolacím senátom.

Prihlasovaná ochranná známka Spoločenstva: obrazová ochranná známka „F.F.R“ s opisom „oranžovožltá: číslo PMS 1235C; zlatá: číslo PMS 145C; červená: číslo PMS 1795C“, pre tovary zaradené do triedy 33 – prihláška ochrannej známky Spoločenstva č. 5713888.

Majiteľ ochrannej známky alebo označenia namietaných v námietkovom konaní: žalobca.

Namietaná ochranná známka alebo označenie: prihláška talianskej ochrannej známky č. FI2007C00984 pre obrazovú (kolektívnu) ochrannú známku „CONSORZIO VINO CHIANTI CLASSICO – CHIANTI CLASSICO“, pre tovary zaradené do triedy 33; talianska kolektívna ochranná známka zapísaná pod číslom 856049 pre obrazovú ochrannú známku „CHIANTI CLASSICO – CONSORZIO DEL MARCHIO STORICO“, pre tovary zaradené do triedy 33; talianska kolektívna ochranná známka zapísaná pod číslom 856219 pre obrazovú ochrannú známku „CHIANTI CLASSICO – CHIANTI CLASSICO – CONSORZIO“, pre tovary zaradené do triedy 33; talianska kolektívna ochranná známka zapísaná pod číslom 1006311 pre obrazovú ochrannú známku „CHIANTI CLASSICO – SINCE 1716“, pre tovary zaradené do triedy 33; talianska kolektívna ochranná známka zapísaná pod číslom 856048 pre obrazovú ochrannú známku „CHIANTI CLASSICO – CONSORZIO DEL MARCHIO STORICO“, pre tovary zaradené do triedy 33; ochranná známka Spojeného kráľovstva zapísaná pod číslom 1215633 pre obrazovú ochrannú známku „CONSORTIO VINO CHIANTI CLASSICO“, pre tovary zaradené do triedy 33; nemecká a francúzska všeobecne známa ochranná známka „CHIANTI CLASSICO – CONSORZIO VINO CHIANTI CLASSICO“, pre tovary zaradené do triedy 33; a nezapísaná ochranná známka používaná v obchodnom styku v Nemecku a vo Francúzsku „CHIANTI CLASSICO – CONSORZIO VINO CHIANTI CLASSICO“, pre tovary zaradené do triedy 33.

Rozhodnutie námietkového oddelenia: vyhovenie námietke.

Rozhodnutie odvolacieho senátu: zrušenie rozhodnutia námietkového oddelenia a zamietnutie námietky ako celku.

Dôvody žaloby: porušenie článku 8 ods. 1 písm. b) a článku 8 ods. 5 nariadenia Rady č. 207/2009, keďže odvolací senát: i) dospel k nesprávnemu záveru, že medzi sporným označením a ochrannými známkami žalobcu neexistuje pravdepodobnosť zámeny a riadne nezohľadnil vysokú rozlišovaciu spôsobilosť ochranných známok žalobcu; ii) nezohľadnil ujmu spôsobenú ochranným známkam žalobcu a neoprávnený prospech, ktorý by sporné označenie získalo v prípade, že by bol jeho zápis povolený; a iii) nezohľadnil špecifickosť tejto veci spočívajúcu v kolektívnej povahe ochrannej známky žalobcu a v jej inštitucionálnej funkcii, ktorá z nej robí jeden z poznávacích znakov dotknutého štátu.